રૉક ઑન વિનર બન્યા પછી નૈતિકે કદી પાછું વળીને જોયું નથી. કૈલાસ ખેર સાથે નૈતિકે અનેક વર્લ્ડ-ટૂર કરી છે. સંગીતકાર રામ સંપથ માટે કેટલીક ફિલ્મોમાં પણ વગાડ્યું છે. જેની સાથે કામ કરવા માટે કોઈ પણ કલાકાર તલપાપડ થતો હોય એવા સંગીતકાર એ. આર. રહમાન માટે ૨૦૧૨ની કૉમનવેલ્થના થીમ-સૉન્ગમાં પણ નૈતિકે ડ્રમ વગાડ્યું છે. NDTV ચૅનલે અમિતાભ બચ્ચનને લઈને શરૂ કરેલા ‘સેવ ટાઇગર’ કૅમ્પેનમાં પણ નૈતિકના ડ્રમની કમાલ છે. માત્ર ડ્રમ કે ઢોલવાદક સુધી જ જાતને સીમિત નથી રાખી, સંગીતકાર બનવા તરફ પણ તેણે પગરણ માંડી દીધાં છે.